Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/006 PL/Fiat Auto Poland S.A. din Polonia) /* COM/2014/0699 final */





EXPUNERE DE MOTIVE Articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru anii 2014-2020[1] permite mobilizarea Fondului european de ajustare la globalizare (FEG) în limita unui plafon anual de 150 milioane EUR (la prețurile din 2011) peste rubricile bugetare corespunzătoare din cadrul financiar. Normele aplicabile contribuțiilor din FEG pentru cererile prezentate până la 31 decembrie 2013 sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La 29 iulie 2013, Polonia a prezentat cererea EGF/2013/006 PL/Fiat Auto Poland pentru o contribuție financiară din FEG, ca urmare a concedierilor care au avut loc la Fiat Auto Poland și la 21 dintre furnizorii săi din Polonia. După evaluarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru acordarea unei contribuții financiare în temeiul regulamentului menționat. SINTEZA CERERII ȘI ANALIZĂ Date principale: || Numărul de referință FEG || EGF/2013/006 Statul membru || Polonia Articolul 2 || (a) Întreprinderea principală || Fiat Auto Poland S.A. Furnizori și producători din aval || 21 Perioada de referință || 21.1.2013 – 21.5.2013 Data de începere a serviciilor personalizate || 21.1.2013 Data cererii || 29.7.2013 Concedieri înainte și după perioada de referință || 0 Concedieri în timpul perioadei de referință || 1 079[3] Totalul concedierilor eligibile || 1 079 Numărul de lucrători concediați care ar trebui să beneficieze de măsurile în cauză || 777 Cheltuieli pentru servicii personalizate (EUR) || 2 506 220 Cheltuieli pentru punerea în aplicare a FEG[4] (EUR) || 13 000 Cheltuieli pentru punerea în aplicare a FEG (%) || 0,52 Buget total (EUR) || 2 519 220 Contribuția din partea FEG (50 %) (EUR) || 1 259 610 1. Cererea a fost prezentată Comisiei la 29 iulie 2013 și a fost completată cu informații suplimentare până la 16 iunie 2014. 2. Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost depusă în termenul de 10 săptămâni menționat la articolul 5 din regulamentul respectiv. Legătura dintre concedieri și modificările structurale majore intervenite în practicile comerciale mondiale ca urmare a globalizării 3. În scopul de a stabili legătura dintre concedieri și modificările majore apărute în structura comerțului mondial ca urmare a globalizării, Polonia susține că industria europeană a autovehiculelor a pierdut din cota de piață începând din 2007[5]. În anul respectiv producția europeană de automobile reprezenta 32,2 % din producția mondială, în timp ce în 2012 aceasta a ajuns la 23,2 %[6]. Reclamanta adaugă că, deși nivelurile de producție mondială au crescut cu 5,3 % din 2011 până în 2012, UE- 27 a înregistrat o scădere de 7 % în aceeași perioadă[7]. Potrivit autorităților poloneze, situația a fost chiar mai gravă la nivel național, unde volumul producției a scăzut cu aproape o treime în 2012, comparativ cu nivelurile din 2011[8]. Evoluția producției de autoturisme Sursă: OICA 4. Impactul globalizării a fost înrăutățit de efectul crizei financiare, care a redus vânzările de autoturisme noi în UE la cel mai scăzut nivel din istorie. În timp ce cererea de autovehicule noi a scăzut cu 8,7 % în UE- 27, la nivel mondial, vânzările de automobile au înregistrat o creștere de 5,1 % în 2012. 5. Solicitantul demonstrează corelația între scăderea nivelului de ocupare a forței de muncă și producția de automobile Fiat Auto Poland. Uzina de producție din Tychy avea 6 422 de lucrători în 2009 și producea 606 000 automobile[9], în timp ce în 2012, producția se ridica la 361 000 unități, iar numărul de angajați era de 4 882 de lucrători. În perioada 2009-2013, în timp ce producția s-a redus cu 56 %, ocuparea forței de muncă nu a scăzut decât cu 46 %. În Fiat Auto Poland, scăderea ocupării forței de muncă a fost, prin urmare, mai puțin gravă decât scăderea producției. Uzina de producție a ajuns la acest rezultat pe baza funcționării în două schimburi în loc de practica obișnuită a trei schimburi. De asemenea, autoritățile poloneze au furnizat date Eurostat cu privire la situația ocupării forței de muncă în sectorul automobilelor, care indică o scădere continuă. La sfârșitul anului 2009, ocuparea forței de muncă în industria de automobile în UE- 27 era cu 12 % mai scăzută decât nivelul înregistrat la începutul anului 2008. 6. Această tendință de scădere a cotei de piață a UE la autoturisme, precum și la vânzările de autoturisme a fost confirmată de raportul final Cars 21[10], publicat la 6 iunie 2012. Această tendință pare să se mențină; se așteaptă ca vânzările mondiale să crească cu mai mult de 10 % în 2020, în comparație cu 2008, ca urmare a motorizării piețelor emergente. 7. Până în prezent, sectorul automobilelor a făcut obiectul a 21 de cereri adresate FEG, dintre care 12 sunt legate de globalizarea schimburilor comerciale, în timp ce celelalte 9 se bazează pe criteriul crizei. Indicarea numărului de concedieri și respectarea criteriilor de la articolul 2 litera (a) 8. Polonia a introdus cererea sa pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție existența unui număr de cel puțin 500 de disponibilizări pe o perioadă de patru luni, din cadrul unei societăți dintr-un stat membru, incluzând lucrătorii concediați de furnizorii și producătorii din aval. 9. Solicitantul explică faptul că Fiat Auto Poland a început să concedieze lucrători începând cu iunie 2012 la uzina din Tychy. Având în vedere că aceste concedieri nu erau considerate concedieri colective, întreprinderea nu are obligația de a le comunica Oficiului pentru ocuparea forței de muncă, iar concedierile respective nu sunt incluse în cererea de sprijin prin FEG. Fiat Auto Poland a informat autoritățile poloneze că 1 450 de lucrători urmau să fie concediați în primul trimestru al anului 2013. Această decizie a avut efecte ample asupra pieței regionale a forței de muncă, în special asupra ocupării forței de muncă pentru un număr de 77 de furnizori ai Fiat Auto Poland, care au fost invitați să estimeze repercusiunile asupra activităților lor, precum și eventualele consecințe ale reducerii efectivelor. Cererea menționează cifra finală de 829 de concedieri la Fiat Auto Poland și 250 de concedieri la 21 dintre furnizorii și producătorii din aval ai acesteia. Concedierile au avut loc în perioada de referință de patru luni, de la 21 ianuarie 2013 la 21 mai 2013. Autoritățile poloneze au subliniat că informațiile care figurează în cererea de intervenție adresată FEG se bazează pe numărul de șomeri înregistrați la Oficiul pentru ocuparea forței de muncă și că, în conformitate cu aceste date, autoritățile consideră că cele 829 de concedieri legate de Fiat Auto Poland și cele 250 de concedieri legate de furnizorii săi sunt admisibile în scopul cererii FEG. Metoda lor a constat în includerea în cerere a lucrătorilor concediați care s-au înregistrat la Oficiul pentru ocuparea forței de muncă; în consecință, numărul de persoane incluse în cerere este mai mic decât cifra furnizată inițial de către Fiat Auto Poland și furnizori. 10. Aceste concedieri au fost calculate de la data rezilierii de facto a contractului de muncă înaintea termenului de expirare a acestuia, în conformitate cu articolul 2 al doilea paragraf a doua liniuță din Regulamentul (CE) nr. 1927/2006. Explicația caracterului neprevăzut al concedierilor în cauză 11. Autoritățile poloneze susțin că decizia de a opri producția modelului Panda Classic la uzina din Tychy nu era de așteptat, deși producția de autoturisme la uzina Tychy a avut o tendință descrescătoare începând cu anul 2009, când uzina a produs 606 000 de vehicule, cifră care a scăzut la 300 000 în 2012 și a coborât sub 250 000 în 2013[11]. Fiat Auto Poland a suferit din cauza scăderii cotei de piață a industriei europene a automobilelor și a creșterii popularității automobilelor asiatice. Această scădere a nivelului de producție, însoțită de criza automobilelor din UE, a avut un impact negativ asupra ocupării forței de muncă în cadrul uzinei din Tychy, care a continuat să-și reducă în mod constant personalul începând cu 2009. 12. Societatea a încercat să-și adapteze producția la cererea de pe piață și să-și optimizeze numărul lucrătorilor pentru a rămâne competitivă și pentru a-și crește șansele de a fi selectată ca producător de noi modele de automobile. Din acest motiv, anunțul că 1 450 de lucrători vor fi concediați a reprezentat o adevărată surpriză pentru persoanele afectate în mod potențial. Grupul a decis să transfere producția Panda Classic în Campania, Italia, din ianuarie 2013[12]. Pe lângă această decizie, grupul a atribuit deja producerea noii generații din modelul său Panda acestui loc de producție în vederea creării de locuri de muncă în țara de origine a grupului. Acest lucru a redus schimburile la uzina Tychy și a dus la decizia de a concedia o mare parte din personal. Eurofound[13] a semnalat tendința de repatriere a locurilor de muncă practicată de anumite întreprinderi, care au transferat locuri de muncă către țara lor de origine în 2013. 13. La 20 decembrie 2012, Fiat Auto Poland a ajuns la un acord cu sindicatele prin care au fost stabilite criteriile care vor fi utilizate pentru selectarea lucrătorilor care urmează a fi concediați și a convenit asupra stimulentelor care ar urma să fie acordate lucrătorilor care au fost de acord să părăsească societatea în mod voluntar. 14. Furnizorii societății Fiat Auto Poland nu s-au așteptat nici ei la această situație și nu au putut să se pregătească pentru această reducere a activității. Reducerile de personal au urmat, de asemenea, și în rândurile furnizorilor. 15. Din cei 1 450 de lucrători din Fiat Auto Poland concediați în perioada de referință, 829 s-au înregistrat la Oficiul pentru ocuparea forței de muncă și, prin urmare, sunt incluși în cererea FEG. Identificarea întreprinderilor care au efectuat concedieri și a lucrătorilor vizați de măsurile de asistență 16. Cererea se referă la 1 079 de concedieri, adică 829 de lucrători concediați de către Fiat Auto Poland și 250 de lucrători concediați de către furnizori (a se vedea tabelul). Furnizorii Fiat Auto Poland și numărul de concedieri Elektropoli Galwanotechnika || 2 || Plastic Components and Modules Poland || 9 Delfo Polska S.A. || 89 || AURES Sp. z o.o. || 12 Fiat Powertrain Technologies Poland || 1 || Firma “OK” Maciej Bilnik || 2 Polmotors Sp. z o.o. || 1 || Sistema Poland Sp. z o.o. || 21 Ti Poland Sp. z o.o. || 1 || Ceva Logistics Poland Sp. z o.o. || 4 Cornaglia Poland Sp. z o.o. || 1 || DP Metal Processing Sp. z o.o. || 1 Fastek Filing Polska Sp. z o.o || 2 || Nexteer Automotive Poland Sp. z o.o. || 2 DELPHI Poland S.A. || 1 || Proma Poland Sp. z o.o. || 3 Johnson Controls Intl || 23 || TRW Braking Systems Polska Sp. z o.o. || 69 Adler Polska Sp. z o.o. Bielsko Biała || 1 || Valeo Autosystem Sp. z o.o. || 4 Boryszew S.A. Oddział Maflow w Tychach || 1 || || Total furnizori: 21 || Total concedieri: 250 || 17. Defalcarea pe categorii a lucrătorilor vizați este următoarea: Categorie || Număr || Procent Bărbați || 602 || 77,5 Femei || 175 || 22,5 Cetățeni ai UE || 777 || 100 Cetățeni din țări terțe || 0 || 0 15-24 de ani: || 19 || 2,4 25-54 de ani: || 613 || 78,9 55-64 de ani || 145 || 18,7 peste 64 de ani || 0 || 0 18. Există 6 lucrători cu probleme de sănătate de lungă durată sau cu handicap. 19. În ceea ce privește categoriile profesionale, defalcarea este următoarea: Categorie || Număr || Procent Cadre || 4 || 0,5 Tehnicieni și profesii similare || 64 || 8,2 Funcționari administrativi || 10 || 1,3 Meșteșugari și lucrători în domenii asociate || 213 || 27,4 Operatori și asamblori de mașini și instalații || 477 || 61,4 Muncitori necalificați || 9 || 1,2 20. În conformitate cu articolul 7 din Regulamentul (CE) nr. 1927/2006, Polonia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG. Descrierea teritoriului vizat, a autorităților sale și a părților interesate 21. Teritoriul vizat cuprinde provincia Slaskian, a cărei capitată este Katowice. Teritoriul este delimitat de provinciile poloneze Łódzkie la nord, Świętokrzyskie la nord-est, Małopolskie la est, Opolskie la vest și de Slovacia și Republica Cehă la sud. Slaskie are o populație totală de aproape 5 milioane de persoane, concentrată în jurul orașelor Katowice, Częstochowa, Sosnowiec, Gliwice, Bytom, Zabrze și Bielsko-Biała. 22. Slaskie are o tradiție industrială lungă și bogată, inclusiv în sectoare precum producția de energie sau de automobile; este de asemenea, bogată în minerale. 23. Cele mai multe concedieri au avut loc în districtul Bieruń și Lędzin care include orașul Tychy, precum și în districtele Bielsko, Pszczyna, Częstochowa, Mikołów și în special în orașele Jaworzno, Sosnowiec și Mysłowice. 24. Administrația locală din Tychy, pe lângă Oficiile pentru ocuparea forței de muncă din Tychy, Mikołów, Częstochowa, Sosnowiec, Jaworzno, Mysłowice, Pszczyna, Bielsko-Biała și Katowice vor fi implicate în furnizarea de sprijin pentru lucrătorii concediați. 25. În ceea ce privește celelalte părți interesate, Consiliul regional pentru ocuparea forței de muncă, Consiliul consultativ al guvernatorului provinciei în aspecte legate de ocuparea forței de muncă, regrupează asociațiile patronale, comunitatea academică, sindicatele și ONG-urile. Impactul preconizat al concedierilor asupra ocupării forței de muncă la nivel local, regional sau național 26. Din 2011, rata șomajului a crescut în Slaskie[14]. În plus, numărul de lucrători afectați de concedierile colective a crescut: în 2011, 4 895 lucrători au fost afectați de concedieri colective și această cifră a crescut la 8 335 în 2012. 27. În ianuarie 2013, Oficiile pentru ocuparea forței de muncă au fost informate că vor avea loc 3 805 de concedieri, inclusiv concedierea a 3 309 lucrători din sectorul privat și a 496 de lucrători din sectorul public. Cifra corespunzătoare pentru sectorul privat include lucrătorii concediați de Fiat Auto Poland. 28. Autoritățile poloneze subliniază impactul negativ al concedierilor de la Fiat Auto Poland în zona Tychy, unde foștii lucrători ai Fiat Auto Poland și ai furnizorilor societății reprezintă 1/10 din totalul șomerilor care locuiesc în zona respectivă. Pachetul coordonat de servicii personalizate care urmează să fie finanțate și defalcarea costurilor sale estimate, inclusiv complementaritatea acestuia cu acțiunile finanțate din fondurile structurale 29. Toate măsurile prezentate în continuare se combină pentru a forma un pachet coordonat de servicii personalizate care vizează reinserția profesională a lucrătorilor concediați: – Formare și costuri legate de formare: aceste costuri includ costuri de formare și alte cheltuieli care pot apărea înainte sau după participarea la formare, cum ar fi controalele medicale sau examinările psihologice, taxele de înscriere pentru examenele care conduc la obținerea unui certificat, diplomă sau calificare profesională și licențele profesionale necesare pentru anumite ocupații. – Formare antreprenorială: această acțiune va furniza participanților competențele necesare pentru a-și crea propria întreprindere. Cursurile de formare vor viza aspecte precum piața liberă, procedurile și cerințele pentru inițierea unor activități independente, pregătirea planurilor de afaceri și contabilitate. – Burse pentru formare: această măsură vizează să procure un avantaj financiar pentru participarea persoanei fără loc de muncă la formare. – Burse pentru stagii: această măsură vizează să procure un avantaj financiar pentru participarea persoanei fără loc de muncă la un stagiu la locul de muncă. Pe parcursul acestei perioade, aceste persoane vor primi o alocație echivalentă cu 120 % din ajutorul de șomaj. – Costuri legate de stagiu: această măsură va acoperi controalele medicale la care sunt supuși lucrătorii care efectuează un stagiu. – Măsuri de intervenție: angajatorii au posibilitatea de a angaja persoane desemnate de serviciile locale de șomaj. Întreprinderea beneficiază de rambursarea parțială a anumitor cheltuieli legate de salariul persoanei, cum ar fi contribuțiile la asigurările sociale. Angajatorul potențial încheie un acord cu Oficiul pentru ocuparea forței de muncă. Măsura este în mod normal menită să ajute șomerii pe termen lung, șomerii cu vârsta de cel puțin 50 ani, șomerii cu calificări reduse, șomerii fără experiență profesională, tinerii cu vârsta de până la 25 ani, mamele singure, persoanele cu dizabilități, clienții serviciilor de asistență socială și foștii deținuți. În contextul acestei cereri, Polonia dorește să se utilizeze această măsură în mod special pentru lucrătorii concediați cu vârsta de peste 50 ani. – Subvenții pentru desfășurarea activităților independente: șomerii de la Fiat Auto Poland care doresc să demareze o afacere proprie vor primi finanțare pentru întreprinderi nou-înființate de până la 4 995 EUR. Această sumă va acoperi o parte a costurilor de înființare, precum asistența juridică, consultanța și consilierea pentru înființarea de întreprinderi. Participanții la această măsură depun o cerere de subvenționare, iar după ce aceasta este aprobată și finanțarea este primită, ei pot să își înceapă activitatea independentă. Participanții vor înregistra cheltuielile suportate în termen de două luni de la atribuirea subvențiilor. În cazul în care participantul nu respectă dispozițiile contractului sau în cazul în care activitatea independentă se desfășoară pe o perioadă mai mică de 12 luni, finanțarea trebuie restituită Oficiului pentru ocuparea forței de muncă. Aceste fonduri restituite nu vor constitui cheltuieli eligibile în temeiul FEG și vor fi rambursate Comisiei Europene. – Măsuri de stimulare a angajării: aceste măsuri încurajează recrutarea de lucrători de la Fiat Auto Poland de către noi angajatori. O subvenție de până la 4 845 EUR va fi plătită angajatorilor care angajează un fost lucrător de la Fiat Auto Poland pentru o perioadă de 24 luni. Acest program vizează angajatorii fără dificultăți financiare care sunt la zi cu plata propriilor contribuții la asigurările sociale. Oficiul pentru ocuparea forței de muncă îndeplinește un rol de intermediere, propunând foști lucrători de la Fiat Auto Poland care pot răspunde cel mai bine nevoilor noului angajator. În cazul în care lucrătorul părăsește acest angajator pentru un loc de muncă mai bun în cursul primelor 12 luni, el va fi înlocuit de un alt fost lucrător de la Fiat Auto Poland. În cazul în care lucrătorul nu este înlocuit, iar Oficiul pentru ocuparea forței de muncă nu reușește să găsească un alt lucrător potrivit din grupul de lucrători vizați, FEG nu va acoperi decât o parte din costuri. 30. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate. 31. Serviciile personalizate prezentate de autoritățile poloneze sunt măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile poloneze estimează costurile totale la 2 519 220 EUR, din care cheltuielile pentru serviciile personalizate la 2 506 220 EUR și cheltuielile pentru punerea în aplicare a FEG la 13 000 EUR (0,52 % din suma totală). Contribuția totală solicitată din FEG este de 1 259 610 EUR (50 % din costurile totale). Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (FEG și cofinanțare națională) (în EUR) Servicii personalizate [articolul 3 primul paragraf din Regulamentul (CE) nr. 1927/2006] Formare și costuri legate de formare (koszty szkoleń zawodowych) || 389 || 453 || 176 217 Formare antreprenorială (szkolenia z zakresu przedsiębiorczości) || 110 || 217 || 23 870 Burse pentru formare (stypendia szkoleniowe) || 389 || 261 || 101 529 Burse pentru stagii (stypendia stażowe) || 48 || 1 910 || 91 680 Costuri de stagiu (koszty stażowe − koszty badań lekarskich −) || 18 || 13 || 234 Măsuri de intervenție (prace interwencyjne) || 120 || 1 381 || 165 720 Subvenții pentru desfășurarea activităților independente (środki na podjęcie działalności gospodarczej) || 189 || 4 995 || 944 055 Măsuri de stimulare a angajării (dopłaty do zatrudnienia) || 207 || 4 845 || 1 002 915 Subtotal servicii personalizate || || 2 506 220 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] Activități pregătitoare || || 2 000 Activități de gestionare || || 3 000 Informare și publicitate || || 5 000 Activități de control || || 3 000 Subtotal cheltuieli pentru punerea în aplicare a FEG || || 13 000 Total costuri estimate || || 2 519 220 Contribuție din FEG (50 % din costurile totale) || || 1 259 610 32. Polonia confirmă că măsurile descrise mai sus sunt complementare cu acțiunile finanțate de Fondurile structurale. Autoritățile poloneze vor institui măsuri pentru evitarea dublei finanțări. Atât FSE, cât și FEG sunt puse în aplicare de către rețeaua de oficii pentru ocuparea forței de muncă din districte, iar aceste entități vor depune eforturi pentru a separa acțiunile pe plan financiar. Pentru a atinge acest obiectiv, oficiile pentru ocuparea forței de muncă se bazează pe un sistem de monitorizare pentru a asigura transparența fluxurilor de trezorerie. Acest sistem permite separarea cheltuielilor suportate, care vor fi înscrise ulterior în conturile FEG. Data (datele) la care serviciile personalizate pentru lucrătorii afectați au început sau sunt prevăzute să înceapă 33. Polonia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 21 ianuarie 2013. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Procedurile de consultare a partenerilor sociali 34. A fost organizată o reuniune a Consiliului regional pentru ocuparea forței de muncă cu un reprezentant al Fiat Auto Poland. Posibilitatea de a introduce o cerere de finanțare din FEG a fost propusă în cursul acestei reuniuni. Consiliul regional pentru ocuparea forței de muncă oferă consultanță în gestionarea și punerea în aplicare a Fondului pentru ocuparea forței de muncă, care asigură cofinanțarea națională. Din acest motiv, Consiliul regional pentru ocuparea forței de muncă a fost implicat în pregătirea cererii de intervenție FEG, iar rolul său a fost crucial pentru a defini pachetul de activități desfășurate în cadrul proiectului. 35. În timpul punerii în aplicare, Consiliul regional pentru ocuparea forței de muncă nu intervine în măsuri, dar poate formula propuneri privind repartizarea Fondului pentru ocuparea forței de muncă în regiune. 36. Autoritățile poloneze au confirmat că cerințele legislației naționale și cele ale legislației UE privind concedierile colective au fost respectate. Informare cu privire la acțiunile obligatorii în temeiul legislației naționale sau al contractelor colective de muncă 37. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile poloneze: · au confirmat că măsurile de care sunt responsabile întreprinderile în temeiul legislației naționale sau al contractelor colective de muncă nu vor fi înlocuite de contribuția financiară din FEG; · au demonstrat că acțiunile respective oferă sprijin lucrătorilor individuali și nu urmează să fie folosite pentru restructurarea întreprinderilor sau a sectoarelor de activitate; · au confirmat faptul că acțiunile eligibile menționate mai sus nu beneficiază de asistență din partea altor instrumente financiare ale UE. Sisteme de gestionare și de control 38. Polonia a notificat Comisiei faptul că aceleași organisme care asigură gestionarea și controlul finanțărilor din FSE vor gestiona și controla această contribuție financiară. Autoritatea de gestionare, care este responsabilă pentru punerea în aplicare a FEG, va fi Ministerul infrastructurii și dezvoltării, mai precis Departamentul pentru Fondul social european. Autoritatea de gestionare va transfera anumite sarcini organismului intermediar, Oficiul provincial pentru ocuparea forței de muncă din Katowice. 39. Autoritatea de plată va fi Departamentul autorității de plată din cadrul Ministerului de Finanțe. 40. Autoritatea de certificare va fi înființată în interiorul Departamentului de certificare și desemnare din Ministerul infrastructurii și dezvoltării, în cadrul unui departament diferit de cel al autorității de gestionare. 41. Departamentul pentru FSE și departamentul de certificare și desemnare sunt supravegheate de către doi membri independenți ai conducerii ministerului. Contribuția FEG va fi virată, distinct, într-un cont separat al Ministerului de finanțe care va transfera fondurile în contul de venituri din bugetul de stat. Cofinanțarea punerii în aplicare a activităților va proveni din resurse naționale, inclusiv din Fondul pentru ocuparea forței de muncă. 42. Oficiile pentru ocuparea forței de muncă districtuale vor avea un registru de cheltuieli separat. De îndată ce punerea în aplicare se încheie, Oficiile pentru ocuparea forței de muncă districtuale vor depune o cerere de plată la Biroul provincial pentru ocuparea forței de muncă, care va aproba și depune cererea de plată autorității de gestionare. Autoritatea de gestionare va prezenta certificatul și declarația de justificare a cheltuielilor către Comisia Europeană. Autoritatea de gestionare va efectua inspecții pentru a verifica punerea în aplicare corectă a procedurilor de către organismul intermediar. La rândul său, organismul intermediar va verifica metoda de furnizare de asistență de către oficiile pentru ocuparea forței de muncă districtuale. În conformitate cu sistemele de control, în urma primirii unei decizii privind rambursarea în cadrul FEG, va fi convenit un calendar pentru inspecții. În cazul în care au existat nereguli în cursul implementării acțiunilor, o autoritate poate decide să inițieze activități de verificare suplimentare. Finanțare 43. Pe baza cererii înaintate de Polonia, contribuția propusă din FEG pentru pachetul coordonat de servicii personalizate (inclusiv cheltuielile pentru punerea în aplicare a FEG) este de 1 259 610 EUR, reprezentând 50 % din costurile totale. Ajutoarele propuse de Comisie în cadrul fondului se bazează pe informațiile furnizate de Polonia. 44. Articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru anii 2014-2020[15] permite mobilizarea Fondului european de ajustare la globalizare (FEG) în limita unui plafon anual de 150 milioane EUR (la prețurile din 2011) peste rubricile bugetare corespunzătoare din cadrul financiar. 45. Având în vedere cuantumul maxim al unei contribuții financiare care poate fi acordată din FEG, precum și posibilitățile de realocare a creditelor, Comisia propune mobilizarea FEG pentru suma totală a contribuției solicitate ( 1 259 610 EUR), ceea ce reprezintă 50 % din costurile totale ale măsurilor. 46. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[16]. 47. Comisia prezintă separat o cerere de transfer în vederea înscrierii în bugetul pentru anul 2014 a creditelor de angajament specifice, în conformitate cu punctul 13 din Acordul interinstituțional din 2 decembrie 2013. Sursa creditelor de plată 48. Creditele alocate liniei bugetare pentru FEG în bugetul 2014 se vor utiliza pentru a acoperi suma de 1 259 610 EUR. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/006 PL/Fiat Auto Poland S.A. din Polonia) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[17], în special articolul 12 alineatul (3), având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondului european de ajustare la globalizare (2014-2020) și de abrogare a Regulamentului (CE) nr. 1927/2006[18], în special articolul 23 al doilea paragraf, având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[19], în special punctul 13, având în vedere propunerea Comisiei Europene[20], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a modificărilor structurale majore intervenite în practicile comerciale internaționale generate de globalizare și pentru a le oferi asistență în reintegrarea pe piața muncii. (2) Articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru anii 2014-2020[21] permite mobilizarea FEG în limita unui plafon anual de 150 de milioane EUR. La 29 iulie 2013, Polonia a prezentat o cerere de mobilizare a FEG în ceea ce privește disponibilizările din întreprinderea Fiat Auto Poland S.A. și de la 21 dintre furnizorii și producătorii din aval ai acesteia și a completat-o cu informații suplimentare până la 16 iunie 2014. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 1 259 610 EUR. (3) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Polonia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2014, se mobilizează Fondul european de ajustare la globalizare (FEG) pentru alocarea sumei de 1 259 610 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 347, 20.12.2013, p. 884. [2] JO L 406, 30.12.2006, p. 1. [3] Numărul lucrătorilor concediați care au fost înregistrați la Oficiul pentru ocuparea forței de muncă [4] În conformitate cu articolul 3 al treilea paragraf din Regulamentul (CE) nr. 1927/2006. [5] http://www.acea.be/images/uploads/files/POCKET_GUIDE_13.pdf [6] http://www.acea.be/uploads/publications/POCKET_GUIDE_13.pdf [7] http://www.oica.net/wp-content/uploads/2013/03/cars-production-2012.pdf [8] http://www.oica.net/wp-content/uploads//cars-2012-2.pdf [9] http://www.eurofound.europa.eu/eiro/2010/05/articles/pl1005019i.htm [10] http://ec.europa.eu/enterprise/sectors/automotive/files/cars-21-final-report-2012_en.pdf [11] Polonia a produs 539 671 de automobile în 2012 și 475 000 în 2013 (-12,0%), http://www.oica.net/wp-content/uploads//cars-2013.pdf. În 2012, UE-27 a produs 14 631 710 automobile, iar în 2013, 14 616 202 automobile, ceea ce înseamnă o scădere cu 0,1%. [12] http://www.eurofound.europa.eu/emcc/erm/factsheets/23033/Fiat%20Auto%20Poland?template=searchfactsheets [13] http://www.eurofound.europa.eu/pubdocs/2013/80/en/1/EF1380EN.pdf [14] În 2011, rata șomajului atingea la 10,2 %, în 2012 aceasta era de 11,1 %, iar în 2013 de 11,2 % conform cifrelor de pe site-ul: http://katowice.stat.gov.pl/en/publications/folder/slaskie-in-numbers-2014,1,4.html [15] JO L 347, 20.12.2013, p. 884. [16] JO C 373, 20.12.2013, p. 1. [17] JO L 406, 30.12.2006, p. 1. [18] JO L 347, 20.12.2013, p. 855. [19] JO C 373, 20.12.2013, p. 1. [20] JO C […], […], p. […]. [21] JO L 347, 20.12.2013, p. 884.